‘US nie rassisties nie, maar ons het rassiste’Verteenwoordigers van Universiteit Stellenbosch in die parlement voor die portefeuljekomitee oor hoër onderwys en opleiding Foto: ANA Die uittredende voorsitter van die Verteenwoordigende Studenteraad (VSR) aan die Universiteit Stellenbosch het Dinsdag gesê die universiteit kan nie in sy geheel rassisties genoem word nie. “Stellenbosch is nie rassisties nie, maar ons het rassiste,” het Stefan Lang in sy toespraak aan die parlementêre portefeuljekomitee oor hoër onderwys en opleiding, gesê. Die universiteit en verskeie aandeelhouers, insluitend die VSR, moes voor die komitee verskyn om bewerings van rassisme by die universiteit te bespreek. Die bewerings het aan die lig gekom in ŉ dokumentêr genaamd Luister wat op YouTube gelaai is deur die studentebeweging, Open Stellenbosch. Lang het gesê die VSR fokus daarop om diversiteit te vier. “Ons visie is om ŉ verwelkomingsetos te handhaaf en enigiets wat teenstrydig is daarmee, moet uitgeroei word,” het hy gesê. Hy het gesê alhoewel rassisme “onomwomde” teenwoordig is by die universiteit, “kruip dit in die hoeke weg”. Hy het gesê die universiteitsgemeenskap moet hard werk daaraan om diskriminasie aan te spreek. Die nuwe VSR-voorsitter, Axolila Qina, het by Lang se versoek tot optrede aangesluit en gesê dit sal die kern vorm van die nuwe VSR se termyn. Hy het gesê dit is hoog tyd dat die universiteit sy gemeenskaplikheid, sy menslikheid, vier. Lees alle vorige berigte oor Universiteit Stellenbosch op Maroela Media.